Wakurdi (kwa Kikurdi: گەلی کورد, Gelî kurd) ni watu wanaotumia lugha ya Kikurdi, moja kati ya lugha za Kihindi-Kiajemi wanaoishi hasa Mashariki ya Kati. Eneo lao linaitwa mara nyingi Kurdistan na limegawanyika kisiasa kati ya nchi za Uturuki mashariki, Iran kaskazini magharibi, Iraq kaskazini na Syria kaskazini. Hadi Vita Kuu ya Kwanza ya Dunia, Wakurdi wengi waliishi ndani ya maeneo ya Milki ya Osmani, idadi ndogo zaidi walitawaliwa na Uajemi. Milki zote mbili zilikuwa milki za Kiislamu ambako hakukuwa na mkazo wa utaifa au utamaduni maalumu. Hawakuwa na historia ya kujitazama kama taifa la pamoja wakiishi katika utaratibu wa jamii za kikabila zilizojitegemea na kutunza kiwango cha uhuru kutoka serikali za milki walimoishi. Katika kongamano la kupatana amani baada ya Vita Kuu ya Kwanza suala la Wakurdi lilijadiliwa lakini bila kupata suluhisho. Waligawanywa tu. Baada ya ugawaji wa Milki ya Osmani mwaka 1918 walijikuta katika nchi ambako watu wengi walikuwa ama Waturuki, Waarabu au Waajemi walioathiriwa na itikadi ya utaifa. Wakurdi waliambiwa kujitazama kama raia wa nchi hizo na hivyo kuwa Waturuki, Waarabu au Waajemi.